Érsekújvár | Ma reggelre virradóra ismeretlen tettesek lefestették és összekarcolták Érsekújvár egyik helységnévtábláját az Andódra vezető úton.

A közelmúltban arról tájékoztattuk a lakosokat, hogy a Nyitra parti lakótelepen feszegették le a magyar feliratokat a háztartási és szelektív hulladékra szolgáló szemetesekről. Nagyobb táblabotrány legutóbb 2014-ben volt, amikor valamennyi magyar helységnévtáblát festékszóróval rongáltak meg ismeretlen tettesek a járási székhelyen.

A tettesek az út mindkét oldalán lefestették a magyar helységnévtáblát, bár a másikon nem karcolták össze a magyar feliratot, csak fekete festékszóróval fújták le felületesen. A közelben lévő választási óriásplakátok közül csak a PS/Spolu magyar platformjának a plakátját csúfították el feliratokkal, a Kotleba-féle szélsőséges ĽSNS párt és a Magyar Közösségi Összefogás közelben lévő óriásplakátjait nem bántották.